Emilio Campuzano institutua

Emilio Campuzano institutua, Emilio Campuzano LHII edo Emilio Campuzano Lanbide Heziketako Ikastetxe Integratua Bizkaiko Bilbo hiriburuan dagoen ikastetxe bat da. Izena Emilio Campuzano (1850-1938) bilbotar ingeniariaren omenez darama. Lehen Atxuriko ospitale zaharra izan zen.

 Kokalekua 
Atxuri auzoan dago, Santos Juanes plazaren 7. zenbakian, Atxuri kalearen eta García Rivero Maisua ikastetxearen alboan, eta San Antongo zubia eta Atxuriko geltokiaren artean.

 Historia 
1835ean Gabriel Benito Orbegozo arkitektoak proiektatu eta eraiki zuen. Hasiera batean Ospitale Zibila izan zen.

1879ko otsailaren 10ean Bilboko alkate Pablo Altzolaren ekimenez eta Bizkaiko Foru Aldundia eta Bilboko Udalaren laguntzaz sortutako Arte eta Lanbide Eskola bertan ezarri zen. Gaur egun, Emilio Campuzano Bigarren Hezkuntzako Institutua barne hartzen du.

 Eraikina 
Neoklasiko estiloko eraikina da. Eraikuntzan hainbat alderdi hartu ziren kontuan, hala nola osasungarritasuna, aireztapena eta eguzki-argia, bere hiruhortz formako osaketa modularra gailentzen da, patio irekiekin. Osaketa hori Ingalaterrako eta Frantziako ospitale batzuetan erabili zen jada.

 Kanpo estekak 

 Emilio Campuzano LHII ikastetxearen webgunea  
 Emilio Campuza institutua. Bilboko Turismo Bulegoa  

Kategoria:Bilboko ikastetxeak
Kategoria:Atxuriko eraikinak
Kategoria:Euskal Herriko arkitektura neoklasikoa
Kategoria:1835ean amaitutako eraikinak